**คณะพลศึกษา มหาวิทยาลัยศรีนครินทรวิโรฒ** เป็นส่วนงานหนึ่งของมหาวิทยาลัยศรีนครินทรวิโรฒ แรกเริ่มจัดตั้งเป็น **โรงเรียนพลศึกษากลาง** สังกัดกระทรวงธรรมการ ในปี พ.ศ. 2462 ซึ่งคณะพลศึกษา มหาวิทยาลัยศรีนครินทรวิโรฒนั้น มีประวัติความเป็นมาที่ยาวนานกว่ามหาวิทยาลัยศรีนครินทรวิโรฒ ในอดีตมีที่ทำการอยู่ที่กรีฑาสถานแห่งชาติ (สนามศุภชลาศัย) และเคยมีฐานะเป็นวิทยาเขตหนึ่งของมหาวิทยาลัยศรีนครินทรวิโรฒ

สัญลักษณ์ประจำคณะ "องค์พระพลบดี"

ประวัติ
-------

จุดเริ่มต้นของการพลศึกษาในประเทศไทย เริ่มตั้งแต่ปี พ.ศ. 2446 กระทรวงธรรมการ ได้จัดตั้งสถานฝึกหัดครูพลศึกษาขึ้นที่ โรงเรียนมัธยมวัดราชบูรณะ (โรงเรียนวัดราชบูรณะในปัจจุบัน) ใช้ชื่อว่า **ห้องพลศึกษากลาง** สังกัด กรมศึกษาธิการ และในปี พ.ศ. 2462 ได้มีการเปลี่ยนแปลงหลักสูตรและเปลี่ยนชื่อจาก **ห้องพลศึกษากลาง** เป็น **โรงเรียนพลศึกษากลาง**

ในปี พ.ศ. 2476 กระทรวงศึกษาธิการ จัดตั้งกรมพลศึกษาขึ้น และในปี พ.ศ. 2479 จึงโอน**โรงเรียนพลศึกษากลาง**เข้ามาสังกัดกรมพลศึกษา และย้ายที่ทำการมาอยู่ที่อาคารใหม่บริเวณกรีฑาสถานแห่งชาติ (สนามศุภชลาศัย) และได้ปรับปรุงหลักสูตรเรื่อยมาจนปี พ.ศ. 2493 กรมพลศึกษา ได้ปรับปรุงหลักสูตรผลิตครูพลศึกษาให้สอดคล้องกับการผลิตครูสายอื่นๆ มีหลักสูตรการเรียน 5 ปี พร้อมกับเปลี่ยนชื่อใหม่เป็น **โรงเรียนฝึกหัดครูพลศึกษา** ต่อมาปี พ.ศ. 2496 กรมพลศึกษาได้ยกระดับโรงเรียนฝึกหัดครูพลศึกษาเป็น **วิทยาลัยพลศึกษา** เพื่อดำเนินการสอนในระดับประกาศนียบัตรวิชาการศึกษาชั้นสูง (ป.กศ.สูง) และตั้ง **โรงเรียนฝึกหัดครูพลานามัย** ขึ้นในปี พ.ศ. 2501 เพื่อดำเนินการสอนในระดับประกาศนียบัตรวิชาการศึกษา (ป.กศ.)

ในปี พ.ศ. 2512 ได้ยุบโรงเรียนฝึกหัดครูพลานามัย และได้ขยายหลักสูตรของวิทยาลัยพลศึกษาเป็นระดับปริญญาตรี โดยเป็นส่วนหนึ่งของวิทยาลัยวิชาการศึกษา แต่ยังคงดำเนินการโดยกรมพลศึกษา และใช้ชื่อว่า **วิทยาลัยวิชาการศึกษาพลศึกษา** ซึ่งจัดตั้งในวันที่ 1 เมษายน พ.ศ. 2513 โดยในปี พ.ศ. 2514 ได้ยุติการดำเนินการวิทยาลัยพลศึกษาในส่วนกลางและโอนวิทยาลัยวิชาการศึกษาพลศึกษา ไปให้วิทยาลัยวิชาการศึกษาดำเนินการต่อไป (โดยภายหลังกรมพลศึกษา ได้จัดตั้งวิทยาลัยพลศึกษาในส่วนภูมิภาค โดยดำเนินการสอนในระดับประกาศนียบัตรวิชาการศึกษาต่อไป โดยให้การผลิตครูพลศึกษาในระดับปริญญาตรีเป็นของวิทยาลัยวิชาการศึกษา โดยวิทยาลัยพลศึกษาในส่วนภูมิภาคจัดตั้งทั้งสิ้น 17 แห่ง ซึ่งในกาลต่อมาคือ สถาบันการพลศึกษา นับได้ว่าทั้งคณะพลศึกษา และ สถาบันการพลศึกษา มีจุดเริ่มต้นที่จุดเดียวกัน และยังคงมีความร่วมมือกันมาโดยตลอด)

กาลต่อมา เมื่อวันที่ 29 มิถุนายน พ.ศ. 2517 วิทยาลัยวิชาการศึกษาพลศึกษา ได้รับการยกฐานะเป็น **มหาวิทยาลัยศรีนครินทรวิโรฒ พลศึกษา** โดยมีการดำเนินงานและใช้หลักสูตรร่วมกันกับวิทยาเขตกลางทั้งหมด โดยมีหน้าที่ผลิตครูระดับปริญญาตรีในหลักสูตรการศึกษาบัณฑิต ซึ่งประกอบด้วย 5 คณะวิชา คือ คณะพลศึกษา, คณะศึกษาศาสตร์, คณะสังคมศาสตร์, คณะวิทยาศาสตร์ และ คณะมนุษยศาสตร์ ตามประกาศทบวงมหาวิทยาลัย เรื่องการแบ่งส่วนราชการในมหาวิทยาลัยศรีนครินทรวิโรฒ ประกาศในราชกิจจานุเบกษา เล่มที่ ๕๒ ตอนที่ ๑๖๖ เมื่อ**วันที่ ๒๑ สิงหาคม ๒๕๑๘ จึงถือเป็นวันกำเนิด** **"คณะพลศึกษา"**

ในปี พ.ศ. 2522 มหาวิทยาลัยศรีนครินทรวิโรฒ มีนโยบายรวมวิทยาเขตในกรุงเทพมหานครซึ่งมีอยู่ทั้งหมด 4 แห่งให้เป็นวิทยาเขตเดียวกัน (ประสานมิตร, บางเขน, ปทุมวัน, พลศึกษา) ทั้งนี้เพื่อขจัดความซ้ำซ้อนในการเปิดคณะวิชาต่างๆ เพื่อลดงบประมาณรายจ่ายและเพื่อผนึกกำลังทางวิชาการให้เข้มแข็งยิ่งขึ้น โดย ศาสตราจารย์ ดร.นิพนธ์ ศศิธร อธิการบดีในขณะนั้น ได้นำเรียนเสนอคณะรัฐมนตรีพิจารณาโครงการรวมวิทยาเขตของมหาวิทยาลัยศรีนครินทรวิโรฒ โดยคณะรัฐมนตรี ได้มีมติเมื่อวันที่ 3 มิถุนายน พ.ศ. 2523 ให้รวมวิทยาเขตของมหาวิทยาลัยศรีนครินทรวิโรฒในกรุงเทพมหานคร โดยมีจุดศูนย์กลางที่วิทยาเขตประสานมิตร เมื่อวันที่ 19 มิถุนายน พ.ศ. 2532

พ.ศ. 2540 ได้รับโครงการจัดตั้งภาควิชาวิทยาศาสตร์การกีฬา เป็นส่วนหนึ่งของคณะพลศึกษา และปรับเปลี่ยนเป็นภาควิชาวิทยาศาสตร์การกีฬา คณะพลศึกษา และในปี พ.ศ. 2559 ได้รับโครงการจัดตั้งภาควิชาสาธารณสุขศาสตร์เป็นส่วนหนึ่งของคณะพลศึกษา จากสาขาวิชาสาธารณสุขศาสตร์ ภาควิชาสุขศึกษา และปรับเปลี่ยนเป็นภาควิชาสาธารณสุขศาสตร์

ในระยะแรกที่จัดตั้งคณะพลศึกษา ได้อาศัยที่ทำการเดิมที่กรีฑาสถานแห่งชาติ และที่มหาวิทยาลัยศรีนครินทรวิโรฒ ประสานมิตร จนกระทั่งในปี พ.ศ. 2540 คณะพลศึกษาได้หมดสัญญาเช่าที่ดินในกรีฑาสถานแห่งชาติ จึงทำการย้ายสถานที่ทำการ มาอยู่ที่มหาวิทยาลัยศรีนครินทรวิโรฒ ประสานมิตร เพียงแห่งเดียว

ในปัจจุบัน คณะพลศึกษา มหาวิทยาลัยศรีนครินทรวิโรฒ มีภาควิชาที่สังกัดอยู่ทั้งหมด 5 ภาควิชา ได้แก่ ภาควิชาพลศึกษา, ภาควิชาสุขศึกษา, ภาควิชาสันทนาการ และภาควิชาวิทยาศาสตร์การกีฬา ภาควิชาสาธารณสุขศาสตร์ มีที่ทำการอยู่ 2 แห่ง คือ อาคาร 1 โรงยิมคณะพลศึกษา มหาวิทยาลัยศรีนครินทรวิโรฒ ประสานมิตร และ ศูนย์กีฬาสิรินธร มหาวิทยาลัยศรีนครินทรวิโรฒ องครักษ์  โดยคณะพลศึกษา ได้จัดการเรียนการสอนให้นิสิตระดับปริญญาตรี ที่ มหาวิทยาลัยศรีนครินทรวิโรฒ องครักษ์ และจัดการเรียนการสอนให้นิสิตระดับมหาบัณฑิต และดุษฎีบัณฑิต รวมถึงเป็นศูนย์ให้คำปรึกษาสำหรับนิสิตสาขาพลศึกษาและสุขศึกษา 5 ปี ที่ฝึกประสบการณ์วิชาชีพในโรงเรียน ที่มหาวิทยาลัยศรีนครินทรวิโรฒ ประสานมิตร

ปรัชญาและปณิธานคณะ
------------------

ปรัชญา
สร้างคนให้เป็นคนที่มีคุณภาพ

ปณิธาน
คณะพลศึกษามีความมุ่งมั่นในการผลิตบัณฑิต ที่มีวุฒิภาวะทั้งด้านจิตใจ ร่างกาย อารมณ์ สังคม สติปัญญา ซาบซึ้งคุณธรรม และเป็นผู้นำสังคมทางวิชาชีพ

หน่วยงาน
--------

ตามประกาศมหาวิทยาลัยศรีนครินทรวิโรฒฉบับที่ 10/2559 เรื่อง การแบ่งหน่วยงานภายในของส่วนงาน พ.ศ. 2559[*ลิงก์เสีย*] นั้น ได้มีการแบ่งหน่วยงานในคณะพลศึกษาเป็น 7 หน่วยงาน ดังนี้

| ส่วนราชการ | ปรัชญา | สีประจำหน่วยงาน | หัวหน้าหน่วยงาน/ภาควิชา |
| --- | --- | --- | --- |
| สำนักงานคณบดี | มุ่งมั่นความเป็นเลิศด้านบริการ และ สนับสนุนงานวิชาการให้บรรลุเป้าหมาย | สีชมพู | (ขึ้นตรงกับคณบดี) |
| ภาควิชาพลศึกษา | สร้างเสริมกีฬา พัฒนาความรู้ เชิดชูคุณธรรม เป็นผู้นำสังคม | สีเขียว | อาจารย์ ดร.สาธิน ประจันบาน |
| ภาควิชาสุขศึกษา | สุขศึกษานำไปสู่การพัฒนาคุณภาพชีวิต | สีขาว | อาจารย์ ดร.อนันต์ มาลารัตน์ |
| ภาควิชาสันทนาการ | นันทนาการ สร้างคุณค่า พัฒนาคุณภาพชีวิตและสังคม | เหลือง | ผู้ช่วยศาสตราจารย์ กนกวดี พึ่งโพธ์ทอง |
| ภาควิชาวิทยาศาสตร์การกีฬา | กีฬาพัฒนามนุษย์ | สีส้ม | อาจารย์ ดร.นุชรี เสนาคำ |
| ภาควิชาสาธารณสุขศาสตร์ |  | สีฟ้า | ผู้ช่วยศาสตราจารย์ ดร.ทรงพล ต่อนี |
| ศูนย์กีฬาสิรินธร |  |  | อาจารย์ ดร.เกริกวิทย์ พงศ์ศรี |

หลักสูตร
--------

ปัจจุบัน หลักสูตรที่ทำการเรียนการสอนในคณะพลศึกษา ทั้งหมดมีดังนี้

**ปริญญาตรี (บัณฑิต)**

| **ภาควิชาพลศึกษา** | **ภาควิชาสุขศึกษา** | ภาควิชาสันทนาการ | ภาควิชาวิทยาศาสตร์การกีฬา | ภาควิชาสาธารณสุขศาสตร์ |
| --- | --- | --- | --- | --- |
| หลักสูตรการศึกษาบัณฑิต สาขาวิชาพลศึกษา (หลักสูตร 4 ปี) | หลักสูตรการศึกษาบัณฑิต สาขาวิชาสุขศึกษา (หลักสูตร 4 ปี) | หลักสูตรศิลปศาสตรบัณฑิต สาขาวิชาผู้นำนันทนาการ (หลักสูตร 4 ปี) | หลักสูตรวิทยาศาสตรบัณฑิต สาขาวิชา วิทยาศาสตร์การกีฬาและการออกกำลังกาย (หลักสูตร 4 ปี) (หลักสูตรแรกทางด้านวิทยาศาสตร์การกีฬาและการออกกำลังกายของประเทศไทย ที่ผ่านการประเมินคุณภาพการศึกษาในระดับนานาชาติ (อาเซียน (AUN-QA)) | หลักสูตรวิทยาศาสตรบัณฑิต สาขาวิชาสาธารณสุขศาสตร์ (หลักสูตร 4 ปี) |
| หลักสูตรการศึกษาบัณฑิต (สาขาวิชาพลศึกษา-สุขศึกษา) (หลักสูตร 4 ปี ระบบเอกคู่) |  |
|  |

หมายเหตุ : ทุกหลักสูตรทำการเรียนการสอน ณ มศว องครักษ์

**ปริญญาโท (มหาบัณฑิต)**

| **ภาควิชาพลศึกษา** | **ภาควิชาสุขศึกษา** | ภาควิชาสันทนาการ | ภาควิชาวิทยาศาสตร์การกีฬา |
| --- | --- | --- | --- |
| หลักสูตรการศึกษามหาบัณฑิต สาขาวิชาเอกพลศึกษา | หลักสูตรการศึกษามหาบัณฑิต สาขาวิชาสุขศึกษาและพลศึกษา | หลักสูตรวิทยาศาสตรมหาบัณฑิต สาขาวิชาการจัดการนันทนาการ | หลักสูตรวิทยาศาสตรมหาบัณฑิต สาขาวิชาวิทยาศาสตร์การกีฬา |
|  |  | หลักสูตรศิลปศาสตรมหาบัณฑิต สาขาวิชาการกีฬา นันทนาการ และการท่องเที่ยว | หลักสูตรวิทยาศาสตรมหาบัณฑิต สาขาวิชาวิทยาศาสตร์การกีฬาและการออกกำลังกาย |
|  |  |  |  |

**ปริญญาเอก (ดุษฎีบัณฑิต)**

| **ภาควิชาพลศึกษา** | **ภาควิชาสุขศึกษา** | ภาควิชาสันทนาการ | ภาควิชาวิทยาศาสตร์การกีฬา |
| --- | --- | --- | --- |
| หลักสูตรการศึกษาดุษฎีบัณฑิต สาขาวิชาเอกพลศึกษา | หลักสูตรการศึกษาดุษฎีบัณฑิตสาขาวิชาสุขศึกษาและพลศึกษา | หลักสูตรปรัชญาดุษฎีบัณฑิต สาขาวิชาการกีฬา นันทนาการและการท่องเที่ยว | หลักสูตรปรัชญาดุษฎีบัณฑิต สาขาวิชาวิทยาศาสตร์การกีฬาและการออกกำลังกาย |
|  |  |  |  |
|  |  |  |  |

สถานที่ตั้ง
-----------

ป้ายคณะพลศึกษา มหาวิทยาลัยศรีนครินทรวิโรฒ องครักษ์
คณะพลศึกษา มหาวิทยาลัยศรีนครินทรวิโรฒ มีที่ทำการอยู่ สองแห่งคือ

* **คณะพลศึกษา องครักษ์ จังหวัดนครนายก** มีอาคารเรียนและอาคารปฏิบัติการ ณ ศูนย์กีฬาสิรินธร ห้องปฏิบัติการวิทยาศาสตร์การกีฬา อาคารกีฬา 1 อาคารกีฬา 2 อาคารกีฬา 3 สนามกรีฑา สนามซอฟท์บอล สนามฟุตบอล สนามรักบี้ สนามเทนนิส สนามเปตอง สนามยิงธนู สนามวอลเลย์บอลชายหาด สนามฮอกกี้ อาคารฝึกปฏิบัติการทางน้ำ ห้องบัณฑิตศึกษา และห้องประชุม

* **คณะพลศึกษา ประสานมิตร กรุงเทพมหานคร** ได้แก่ อาคาร 1 (โรงฝึกพลศึกษา) ห้องปฏิบัติการจุลชีววิทยาและปรสิตวิทยา ห้องปฏิบัติการปฐมพยาบาล และ ห้องปฏิบัติการคอมพิวเตอร์ ห้องออกกำลังกาย และห้องจ่ายอุปกรณ์การเรียนการสอน อาคาร 14 (อาคารอเนกประสงค์) และใช้สนามของมหาวิทยาลัยคือ สนามเทนนิส สนามฟุตบอล และสนามบาสเกตบอล

อ้างอิง
-------

1. ↑  คณะพลศึกษา มหาวิทยาลัยศรีนครินทรวิโรฒ. *คู่มือการศึกษาระดับปริญญาตรี ปีการศึกษา 2552*. กรุงเทพฯ : มหาวิทยาลัยศรีนครินทรวิโรฒ. พฤษภาคม 2552

| * ด
* ค
* ก
มหาวิทยาลัยศรีนครินทรวิโรฒ |
| --- |
| วิทยาเขต | 
* ประสานมิตร (วิทยาเขตหลัก)
* องครักษ์

 |  |
| คณะ | 
* กายภาพบำบัด
* ทันตแพทยศาสตร์
* เทคโนโลยีและนวัตกรรมผลิตภัณฑ์การเกษตร
* บริหารธุรกิจเพื่อสังคม
* พยาบาลศาสตร์
* พลศึกษา
* แพทยศาสตร์
* เภสัชศาสตร์
* มนุษยศาสตร์
* วัฒนธรรมสิ่งแวดล้อมและการท่องเที่ยวเชิงนิเวศ
* วิทยาศาสตร์
* วิศวกรรมศาสตร์
* ศิลปกรรมศาสตร์
* ศึกษาศาสตร์
* เศรษฐศาสตร์
* สังคมศาสตร์

 |
| วิทยาลัย | 
* บัณฑิตวิทยาลัย
* นวัตกรรมสื่อสารสังคม
* นานาชาติเพื่อศึกษาความยั่งยืน
* โพธิวิชชาลัย
* อุตสาหกรรมสร้างสรรค์

 |
| อดีตวิทยาเขต | 
* ปทุมวัน
* บางแสน (ม.บูรพา)
* พิษณุโลก (ม.นเรศวร)
* มหาสารคาม (ม.มหาสารคาม)
* สงขลา (ม.ทักษิณ)
* บางเขน (ม.ราชภัฏพระนคร)
* พลศึกษา (คณะพลศึกษา มศว)

 |
| โรงเรียน | 
* โรงเรียนสาธิตปทุมวัน
* โรงเรียนสาธิตประสานมิตร
* โรงเรียนสาธิตองครักษ์
* โรงเรียนสาธิตแม่แจ่ม
* โรงเรียนนวัตกรรม

 |
| โรงพยาบาล | 
* ศูนย์การแพทย์สมเด็จพระเทพรัตนราชสุดาฯ สยามบรมราชกุมารี
* ศูนย์การแพทย์ปัญญานันทภิกขุ ชลประทาน มหาวิทยาลัยศรีนครินทรวิโรฒ

 |
| กิจกรรม | 
* งานเทางามสัมพันธ์

 |
| หมวดหมู่ • โครงการ • สถานีย่อย |

| * ด
* ค
* ก
อดีตวิทยาเขตของมหาวิทยาลัยศรีนครินทรวิโรฒ |
| --- |
| ปทุมวัน (สาธิต ปทุมวัน) • บางแสน (ม.บูรพา) • พิษณุโลก (ม.นเรศวร) • มหาสารคาม (ม.มหาสารคาม) • สงขลา (ม.ทักษิณ) • บางเขน (ม.ราชภัฏพระนคร) • พลศึกษา (คณะพลศึกษา มศว.) |
| หมวดหมู่ • โครงการ • สถานีย่อย |

ดูเพิ่ม
-------

เว็บไซต์คณะพลศึกษา มหาวิทยาลัยศรีนครินทรวิโรฒ (ภาษาไทย)